بیرلشمیش میللت‌لر تشکیلاتی‌نین (بمت) باش کاتیبی آنتونیو گوترش، 30 آوقوستدا بمت تهلوکه‌سیزلیک شوراسی‌نین 5 دایمی عضوو، امریکا، اینگیلتره، فرانسا، چین و روسیانین نوماینده‌لری ایله بیر آرایا گله‌جک.
آنتونیو گوترش بمت تهلوکه‌سیزلیک شوراسی‌نین وتو حقوقونا مالیک بئش دایمی عضوونون نوماینده‌لرینی گؤروشه چاغیریب.
گوترشین چاغیریشی‌نین تخلیه ایشلری‌نین داوام ائتدیگی افغانیستانین پایتاختی کابل‌ده‌کی حمید کرزای اولوسلار آراسی هاوا لیمانینا یاخین اراضیده دونن تؤره‌دیلن پارتلاییش‌لاردان سونرایا تصادف ائتدیگینه دقت چکیلیر. بو سبب‌دن ییغینداقدا افغانیستان‌داکی وضعیتین موذاکیره ائدیله‌جگی احتیمال اولونونر.
بی بی سی، یوکسک سویه‌لی بیر ساغلیق ایشچی‌سینه ایستیناد ائتدیگی خبرینده دونن آخشام راده‌لرینده تؤره‌دیلن پارتلاییشدا ان آز 60 آدامین اؤلدوگونو و 140 نفرین ایسه یارالاندیغینی بیلدیررکن، امریکا مرکزی قوه‌لری‌نین (CENTCOM) سؤزچوسو آلبای بیل اوربان، کابل هاوا لیمانیندا تؤره‌دیلن ترور حادثه سینده اؤلن امریکا عسگرلری‌نین سایی‌نین 13 -ا یوکسلدیگینی آچیقلاییب. ترور حادثه لرینه گؤره مسئولیتی داعش اوزرینه گؤتوروب.
